[Foto’s] Reunion-wrak: Vlerkwrakstuk is dié van Boeing 777Die wrakstukke wat gevind is. Foto: Reunion 1ere via AP Volgens ŉ Amerikaanse beampte het lugvaartveiligheidsondersoekers die wrakstuk geïdentifiseer. Vlug MH370, wat op 8 Maart 2014 met 239 mense aan boord verdwyn het, is sover bekend die enigste Boeing 777 wat vermis word. “Dit is die eerste regte bewyse dat daar ŉ moontlikheid is dat ŉ gedeelte van die vliegtuig gevind is,” het Warren Truss, Australië se minister van vervoer, gesê. Die vlerkwrakstuk wat gevind is, is sowat 2 m lank. Daar is ŉ nommer op die stuk gevind, maar dit is nie ŉ reeks- of registrasienommer nie. Dit kan wel ŉ instandhoudingsnommer wees wat ondersoekbeamptes kan help om uit te vind aan watter vliegtuig dit behoort. Daar word vermoed dat vlug MH370 in die Indiese Oseaan naby Australië in die see gestort het. Die vliegtuig was van Kuala Lumpur na Beijing onderweg toe dit van radar verdwyn het. Klik hier vir alle vorige berigte oor vlug MH370 op Maroela Media.